2. ปัจจัยความเสี่ยง

ความเสี่ยงในการประกอบธุรกิจ 

บริษัทฯ ได้ตระหนักถึงความสำคัญของการบริหารความเสี่ยง
ซึ่งเป็นเครื่องมือประการหนึ่งในการบริหารจัดการที่มีคุณค่า
ซึ่งจะช่วยให้องค์กรบรรลุวัตถุประสงค์ของกลยุทธ์ที่กำหนดไว้ได้
โดยให้ความสำคัญและพัฒนากระบวนการ ในการบริหารทั้งปัจจัยภายใน และปัจจัยภายนอก
รวมทั้งปัญหาอุปสรรค และ ความเสียหายที่จะส่งผลต่อประสิทธิผลและประสิทธิภาพขององค์กร
รวมทั้งผู้มีส่วนได้ส่วนเสีย โดยกำหนดนโยบายเพื่อเป็นแนวทางในการปฎิบัติไว้ ดังนี้

นโยบายการบริหารความเสี่ยง

บริษัทฯ มีคณะกรรมการบริหารจัดการความเสี่ยงอย่างเป็นระบบ
โดยพิจารณาถึงปัจจัยเสี่ยงที่มีผลกระทบต่อองค์กร
ตลอดจนกำกับดูแลให้องค์กรมีการจัดการความเสี่ยงอยู่ในระดับที่ยอมรับได้
โดยมีการติดตามสถานการณ์ปัจจัยความเสี่ยงภายในบริษัทอย่างต่อเนื่อง
และรายงานความคืบหน้าให้คณะกรรมการบริหารรับทราบทุกไตรมาส
โดยมีการปรึกษาหารือกับคณะกรรมการตรวจสอบเพื่อให้การบริหารงานมีประสิทธิภาพมากยิ่งขึ้นด้วย
ปัจจัยความเสี่ยงที่อาจจมีผลกระทบต่อการดำเนินงานของบริษัทที่สำคัญ คือ

1.ปัจจัยความเสี่ยงในการดำเนินธุรกิจ

บริษัทฯ ประกอบธุรกิจผลิตและส่งออก Rubber Thread & Rubber Tape, Elastic Braid
และ Elastic Webbing ลักษณะการผลิตจะเป็นไปตามคำสั่งซื้อของลูกค้า
ปัจจุบันมีลูกค้ารายใหญ่ทั้งในประเทศและต่างประเทศหลายราย
แต่เนื่องจากภาวะความผันผวนของเศรษฐกิจในปัจจุบัน รวมถึงภาวะการแข่งขันกับผู้ผลิตรายอื่น ๆ
ทั้งในประเทศและต่างประเทศ เช่น จีน , อินโดนีเซีย อินเดีย และเวียดนาม เป็นต้น
ทำให้มีโอกาสที่ทางลูกค้าของบริษัทฯ
มีการเปลี่ยนแปลงการสั่งซื้อหันไปหาคู่แข่งที่มีต้นทุนและค่าแรงที่ถูกกว่า หรือหันไปใช้วัตถุดิบทดแทน
เช่น จากการใช้ยางธรรมชาติ เปลี่ยนเป็นใช้ยางสังเคราะห์ Spandex แทน ดังนั้น บริษัทฯ
จึงต้องมีมาตรการป้องกันที่จะรักษาลูกค้าทั้งรายเก่าและรายใหม่ คือ

-   พัฒนาคุณภาพผลิตภัณฑ์ให้ได้ตรงตามความต้องการของลูกค้า

-   ปรัปปรุงประสิทธิภาพในการผลิตเพื่อลดต้นทุน
    โดยการจัดหาเครื่องจักรหรือเทคโนโลยีใหม่เข้ามาทดแทนเครื่องจักรเก่า
    เพื่อรักษาความสามารถในการแข่งขันด้านคุณภาพของสินค้าและราคา

-   รักษาความสัมพันธ์ที่ดีกับลูกค้า โดยการสร้างความพึงพอใจให้ลูกค้าพร้อมกับการให้บริการที่ดี

-   หาแหล่งวัตถุดิบรายใหม่เพื่อลดต้นทุนการผลิตของบริษัทฯ
    แต่ยังคงรักษาคุณภาพตรงตามมาตรฐานที่ลูกค้าต้องการ

-   บริษัทฯ มีการจัดการด้านมาตรฐานต่าง ๆ
    เพื่อให้สอดคล้องกับแนวโน้มและความต้องการของโลกธุรกิจในปัจจุบัน เช่น ISO 9001, ISO
    14001 และมาตรฐาน Oeko-Tex Standard 100 ตลอดจนมาตรฐานของลูกค้าที่กำหนด
    ซึ่งมาตรฐานดังกล่าวจะช่วยให้การผลิตและการบริหารจัดการด้านต่าง ๆ
    เป็นไปอย่างมีประสิทธิภาพและสามารถแข่งขันกับตลาดภายนอกและคู่แข่งทางการค้าได้

2.ปัจจัยความเสี่ยงของราคายางที่ผันผวนตามราคาตลาดโลก

ในช่วงปีที่ผ่านมา ราคายางพารามีการปรับตัวสูงขึ้นอย่างต่อเนื่อง
ซึ่งส่งผลกระทบโดยตรงกับต้นทุนการผลิตของบริษัทฯ
เนื่องจากเป็นวัตถุดิบหลักซึ่งคิดเป็นสัดส่วนมากกว่าร้อยละ 80 ของต้นทุนการผลิตยางยืด ดังนั้น
การบริหารจัดการความเสี่ยงจะอยู่ในนโยบายการขายและการจัดเก็บสต๊อก
และมีการติดตามข่าวสารอย่างใกล้ชิด และยังคงยึดหลักดำเนินการอย่างไม่ประมาท
โดยไม่ซื้อวัตถุดิบด้วยวิธีให้ส่งสินค้าก่อนตกลงราคา
และยังไม่เสนอราคาขายให้ลูกค้าจนกว่าจะรู้ต้นทุนและจัดหาวัตถุดิบได้เพียงพอ
ทำให้มีความมั่นใจในต้นทุนการผลิตของสินค้าที่บริษัทผลิตขาย

3. ปัจจัยความเสี่ยงในเรื่องของอัตราแลกเปลี่ยน

บริษัท มีการสั่งซื้อและส่งออกสินค้าเป็นเงินตราต่างประเทศซึ่งเป็นเงินเหรียญสหรัฐฯ
ทำให้บริษัทอาจมีความเสี่ยงจากความผันผวนของอัตราแลกเปลี่ยน
ที่ส่งผลกระทบในทางลบต่อรายได้ของบริษัท
ซึ่งการเปลี่ยนแปลงค่าเงินบาทเป็นสิ่งที่ไม่สามารถควบคุมได้ บริษัทฯ
ได้มีมาตรการรองรับโดยจัดให้มีคณะทำงานติดตามความเคลื่อนไหวของอัตราแลกเปลี่ยนเป็นประจำและต่อเนื่อง
โดยมีการวิเคราะห์ผลกระทบในระดับที่มีนัยสำคัญ
และรายงานพร้อมกับปรึกษาหารือกับผู้บริหารระดับสูง เพื่อตัดสินใจให้ทันต่อเหตุการณ์
และมีการบริหารจัดการป้องกันความเสี่ยงโดยทำสัญญาป้องกันความเสี่ยงด้านอัตราแลกเปลี่ยนกับธนาคาร
เช่น การทำ Forward Contract สำหรับในส่วนของการจัดซื้อวัตถุดิบ บริษัทฯ
จะซื้อจากผู้จัดจำหน่ายในประเทศเป็นหลัก